text: Нито един срок за прием по ПРСР не е спазен | Agri.BG
  Нито един срок за прием по ПРСР не е спазен
  Забавянето се дължи на новите механизми за подаване и обработка на проектите, твърди Десислава Танева
  Справка на Министерството на земеделието сочи, че от 2014 г. до сега броят на обявените до момента приеми е 35. За всички тях обаче Държавен фонд "Земеделие" (ДФЗ) не е спазил срока за обработка, съобщи земеделският министър Десислава Танева в писмен отговор на депутатски въпрос.
  Като причина за тези забавяния ресорният министър посочи променения начин за електронно подаване на проектите през Информационна система за управление и наблюдение (ИСУН). Обработката им се извършва паралелно и в Интегрираната система за администриране и контрол (ИСАК), припомни тя.
  Десислава Танева: Забавянията, които са възникнали в обработката на проектите, е резултат от въвеждането на нови акредитирани и контролни механизми за тяхната обработка.
  Относно числения състав на чиновниците в двете дирекции на ДФЗ, които отговарят за договорирането и оторизацията на плащанията по ПРСР, министър Танева уточни, че заетите в двете звена са съответно 98 и 99.
  Броят на оценителните комисии зависи от постъпилите проектни предложения. За подмярка 4.2 първоначално екипите са били 18, като техният брой варира заради промени в кадровия състав.
  Средният брой на екипите по подмярка 7.2 е 10, а в дирекция "Оторизация на плащанията" постъпилите заявки за плащане се разпределят от началник отдел на екипи, които се състоят от първи и втори експерт.
  Десислава Танева: "Към настоящия момент не е извършван анализ на натовареността на служителите на ДФЗ."
  Десислава Танева не отговори директно на въпроса дали съставът в тези дирекции е достатъчен, за да изпълняват работата си в срок. Към момента обаче не се предвижда той да се увеличава, категорична е тя.
  ПРСР Десислава Танева ДФЗ плащания Оторизация
  Може ли някой да ми обясни защо ДФЗ обработва паралелно и в ИСАк? Вместо ако има проблем да направят промените в ИСУН? А уважаемият депутат запитал ли е министърката колко глоби на чиновниците по ЗУСЕСИФ са наложени за закъснението? И ако не са налагали глоби защото те не са виновни, че не могат да работят 26 часа в денонощието, тогава глобичка на ръководството защо не е наложила? Или ще си подаваме депутатски въпроси, за да се измъкваме по терлички. Нямам думи.....